Meisie sterf na motor haar voor skool trefSinikeziwe Samkelo Ndlovu (Foto: Verskaf) ’n Familie van Dobsonville, Johannesburg, hoop dat geregtigheid sal geskied nadat hul sewejarige dogter deur ’n motor voor haar skool getref is. Sy is sowat twee weke ná die ongeluk in die hospitaal oorlede. ’n Saak is by die polisie aanhangig gemaak, maar volgens die familie kry hulle geen terugvoer oor die ondersoek nie en loop die bestuurder van die motor nog vry rond. Sinikeziwe Samkelo Ndlovu is op 17 Mei voor die Hector Peterson Primary School in Dobsonville, Johannesburg, deur ‘n Toyota Etios raakgery. Sy was ’n gr. 2-leerder aan dié skool. Volgens haar suster, Senamile Ndlovu, het die ongeluk omstreeks 13:00 op die skoolterrein – langs die grondslagfase-klaskamers – plaasgevind. “Sinikeziwe het met ander kinders gespeel terwyl sy vir haar rygeleentheid gewag het. Dit is toe dat sy deur een van die motors wat leerders kom oplaai het, gestamp is,” vertel Ndlovu aan Maroela Media. Die skoolhoof het die familie gekontak en in kennis gestel dat Sinikeziwe in ’n ernstige ongeluk betrokke was. “Volgens die skool het die bestuurder van die motor agteruitgery toe hy Sinikeziwe gestamp het. Hy het glo na harde musiek geluister. Sinikeziwe is vir sowat ses meter deur die motor gesleep, sonder dat die voertuig stilhou.” Sinikeziwe is ná die voorval in die intensiewesorgeenheid van die Leratong‑hospitaal in Johannesburg opgeneem. Sy is aan ’n lewensondersteunende masjien gekoppel en kon nie praat, eet of op haar eie asemhaal nie. Sy moes ook sowat vyf operasies ondergaan. “My kleinsus het baie ernstige beserings aan haar kop opgedoen. Van haar ribbes was gebreek en sy het ook skade aan haar longe opgedoen.” Sinikeziwe het op 27 Junie haar laaste asem uitgeblaas. Die oorsaak van haar dood is nog nie bekend nie. Hartgebroke, kwaad Sinikeziwe in die hospitaal [Foto: Verskaf] Die familie voel verder dat indien Sinikeziwe beter gesondheidsorg in ’n private hospitaal kon kry, sy dalk nog sou geleef het. Drie dae ná die voorval is die familie deur die skool ingelig dat hulle nog nie die saak by die polisie aangemeld het nie. Volgens Senamile wil die skool na bewering ook nie verantwoordelikheid vir die voorval aanvaar nie omdat die voorval volgens die skool “na skoolure” plaasgevind het. Hulle het die familie glo na die polisie verwys om die saak verder te hanteer. ’n Saak is by die Doornkop-polisiestasie in Soweto aanhangig gemaak, maar volgens Senamile het hulle nog niks weer van die polisie gehoor nie. Maroela Media het navraag aan die polisie gerig, maar wag ook nog vir terugvoer. “Ons sal meer berusting kry as die bestuurder in hegtenis geneem word en die skool aanspreeklikheid vir die voorval aanvaar.” Senamile sê dit is regtig hartseer om jou kind gesond en lewend skool toe te stuur en haar dan in ’n doodskis terug te kry. “Ons het gedink die skool is ’n veilige hawe vir ons kind – waar sy op haar veiligste voel. Ons was verkeerd.” ’n Kersligseremonie word Donderdagaand in Dobsonville vir Sinikeziwe gehou en ’n amptelike roudiens sal Sondag in die Forte High School in Soweto plaasvind. Die familie sal Sinikeziwe onthou as ’n sprankelende, liefdevolle en gelukkige kind wat altyd gelag het. “Sy wou ’n prokureur word ná skool en vir haar ma ’n groot huis bou.”